“Ǎ mɔ̂n mod, bɔ̌ nâ Yerúzalɛm á yəm bəbə̂ mīńsə́m bóé. 3Wayi dzó ai nyé naa: Ǹtondôbə Zambá a dzó ai Yerúzalɛm nâ: «Tín dzoe ai abyálí dóē bí nə̄ á ńnam Kanǎŋ. Ésōá á ngábə̄ mān Amorítan, nyoá, ngɔn Hitít. 4Éyɔŋ o ngábyáli, ámōs ō ngákwí nyōá ábum, bá ndzí kig wa tsíg ngɔb, bá ndzí kig wa wɔ́bɔ̄ mə̄ndím, tɔ ákudǎn wa ǹkǔ, tɔ áwógō wā á bīyé. 5Təge ai é mod ǎ kəə wa mís á nyɔ́l, təge ai é mod ǎ yén wā ngɔ́l nə́ á bɔ wa é mam má. Bə́ ngáwoa wa á fyɛ́ ámōs ó ngábyáli, amú bə́ wógo wa nyié. 6Ḿból mə̄ lodo, ńdɔ mə ngáyén wā, o bídigi á məkǐ étē, ma ai wa, á məkǐ móē étē hā nâ: “Ǒ nyiŋ ya !” 7Ńdɔ mə ngábɔ̄ nâ ó būgúbán anə́ ébəbɛgǎ yā áfūb. Ńdɔ o ngátádī ná wabuguban, ǒ nganáŋ, ǒ ngaku ngɔn, məbɛ́ mə́ ngakwí wā á twé, esǐl é ngakwí wā á ńlō. Dá, o ngábə́ ńsɔ̄ ńsɔ́ zud á nə́ŋə́lé. 8Ḿból mə̄ lodo wa babi, ńdɔ mə ngáyén wā: owé abǒg dóē á kwí yǎ, ábōg fám yákúban wa á nyɔ́l. Ńdɔ mə ngákúb wa eyé dzámā á nyɔ́l, mə búdí wa ǹsɔ́, mə kaní sɔŋ, mə ladá ámvōé ai wa, ma Ǹtondôbə Zambá, ǒ ngawóge ai ma. 9Ńdɔ mə ngáman wa wɔ́bɔ̄ mə̄ndím, mə maná wa sob mə́kī mə́ ngábə́ wā á nyɔ́l, mə mána wa wɔ́bɔ̄ ḿbɔ̄n. 10Ńdɔ mə ngábɔ́di wa biyé bí nyāngá, mə fúdi wa ngǒb díā á məkǒl, mə bɔ́dí wa bíwɔ́man byányəb, ai biyé bí sílíg. 11Ńdɔ mə ngáman wa dzaman ai miǹsángá yā kíŋ, 12ai okéné yā dzwé, ai bimvongá yā mə̄lɔ́ ai ekád dúmā yā ńlō.